У ДШМ прыярытэт — традыцыям класічнай музыкі, але беларускаму мастацтву надаецца асаблівая ўвага. Выкладчыцкі склад — 67 чалавек. У разлічанай на 360 навучэнцаў школе іх па факце 635 (на класе цымбалаў, між іншым, — 70), працуюць тут дзесяць калектываў. Класаў не хапае, усе заняткі — па жорсткiм графіку. Вядома, аб прыбудове да асноўнага корпусу тут мараць, але ўголас фантазіі мясцовым уладам не выказваюць: незразумела, калі будзе магчыма правесці ў будынку капрамонт… Ва ўстанове працуе спецыялізаваная бібліятэка (не ў кожнай такога профілю школе краіны яны існуюць), прычым ёсць тут выданнi беларускай музыкі, падрыхтаваныя самімі педагогамі. З выступамі прыязджаюць артысты Белдзяржфілармоніі (сярод апошніх “візіцёраў” — Мікалай Марэцкі, Ігар Алоўнікаў, Аляксандр Музыкантаў).